V skladu z 119. b členom Pravilnika o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16 in 11/22), na podlagi 10. člena Odloka o ustanovitvi javnega vzgojno-izobraževalnega in varstvenega zavoda Osnovna šola Franca Lešnika - Vuka Slivnica pri Mariboru (MUV št. 13/14, 3/15, 40/22; v nadaljevanju: odloka)*,* je svet zavoda sprejel

**PRAVILNIK O IZVAJANJU TRŽNE DEJAVNOSTI V OSNOVNI ŠOLI FRANCA LEŠNIKA - VUKA SLIVNICA PRI MARIBORU**

1.

(namen pravilnika)

Pravilnik o izvajanju tržne dejavnosti v Osnovni šoli Franca Lešnika - Vuka Slivnica pri Mariboru (v nadaljevanju: Pravilnik) določa izvajanje tržne dejavnosti oziroma prodajo blaga in storitev na trgu, ki jo javni zavod Osnovna šola Franca Lešnika - Vuka Slivnica pri Mariboru (v nadaljevanju: zavod) izvaja poleg javne službe.

2.

(opredelitev prihodkov iz naslova izvajanja tržne dejavnosti)

Poleg prihodkov od opravljanja osnovnošolskega izobraževanja in predšolske vzgoje na področju javne službe zavod izvaja tudi tržne dejavnosti, s katerimi dopolnjuje osnovno dejavnost.

Skladno z Odlokom o ustanovitvi Osnovne šole Franca Lešnika - Vuka Slivnica pri Mariboru zavod na področju tržne dejavnosti:

* prodaja in ponuja obroke za zaposlene in zunanje uporabnike,
* opravlja druge dejavnosti po predhodnem soglasju ustanoviteljice.

Zavod prihodke iz naslova izvajanja tržne dejavnosti vodi na ločenih kontih.

3.

(vir financiranja)

Za izvajanje tržne dejavnosti je lahko vir financiranja

* javni ali
* nejavni (zasebni).

4.

(evidentiranjetržne dejavnosti)

Za vodenje evidenc tržne dejavnosti so odgovorne osebe, ki so pooblaščene s strani odgovorne osebe zavoda.

Zadolženi za vodenje evidenc konec meseca pripravijo obračun tržne dejavnosti, iz katerega mora biti razvidno:

* vrsta storitve in konto prihodkov,
* vrednost opravljene storitve,
* naročnik/plačnik,
* datum izvedbe …

5.

(nagrajevanje izvajalcev tržne dejavnosti)

Ob izpolnjevanju pogojev iz Uredbe o delovni uspešnosti iz naslova prodaje blaga in storitev na trgu (Uradni list RS, št. 97/2009 in 41/2012) so zaposleni v zavodu, ki v okviru delovnega časa izvajajo tudi storitve tržne dejavnosti, lahko upravičeni do izplačila dela plače za delovno uspešnost iz naslova prodaje blaga in storitev na trgu (delovna uspešnost iz naslova izvajanja tržne dejavnosti).

6.

(ločeno evidentiranje in spremljanje dejavnosti javne službe in tržne dejavnosti)

Računovodska služba zavoda je dolžna voditi poslovne knjige in poročila tako, da se zagotavlja spremljanje poslovanja in izida poslovanja s sredstvi, pridobljenimi iz naslova prihodkov od prodaje blaga in storitev na trgu ločeno od prihodkov, ustvarjenih z izvajanjem javne službe. Za zagotavljanje sprotnega dokumentiranja poslovnih dogodkov iz naslova tržne dejavnosti so osebe zadolžene za vodenje evidenc in drugih dokumentov dolžne dokumentacijo sproti predajati v računovodsko službo.

Odhodke oz. stroške za izvajanje posamezne vrste dejavnosti (javne ali tržne) se razporeja:

1. neposredno: na osnovi dejanskih podatkov, kadar je iz knjigovodskih listin podatke mogoče neposredno pripisati in iz listin nedvoumno izhaja, da se nanaša na javno službo ali tržno dejavnost (npr. računi za blago, storitve ipd.).
2. posredno: na podlagi sodil, ki so navedena v Finančnem načrtu zavoda, kadar stroški/odhodki posameznih dejavnosti niso neposredno razvidni iz listin.

Zavod ima oblikovana stroškovna mesta za posamezne dejavnosti, kjer evidentira prihodke, stroške in odhodke iz naslova prodaje blaga in storitev na trgu in javne dejavnosti.

7.

(cenik za tržno dejavnost)

Cenik za opravljanje prodaje blaga in storitev na trgu sprejme organ, pristojen za sprejem finančnega načrta zavoda (svet zavoda). Kalkulacijo cene za dejavnost, ki jo javni zavod opravlja s prodajo blaga in storitev na trgu, se pripravi skladno s področnimi predpisi in računovodskimi usmeritvami.

Cena mora zagotoviti najmanj pokrivanje vseh neposrednih in posrednih stroškov, povezanih s tržno dejavnostjo, lahko pa prinaša tudi presežek.

8.

(veljavnost pravilnika)

Pravilnik prične veljati z dnem sprejetja na svetu zavoda in se uporablja od 1. 9. 2022 naprej.

Pravilnik se objavi na dan sprejetja na običajen način na spletni strani šole.

Datum sprejetja: 29. 9. 2022

Številka: 007-1/2022/1-1

 Predsednik sveta zavoda:

 Tanja Blaznik

Priloga št. 1: Cenik za tržno dejavnost